Emily Post

Awdures o'r Unol Daleithiau oedd Emily Post (27 Hydref 1872 – 25 Medi 1960) a ysgrifennodd ar safon ymddygiad. Mae ei henw yn gyfystyr â moesau a defodau Americanaidd.

Ganwyd Emily Price yn Baltimore, Maryland, yn unig plentyn i'r pensaer Bruce Price a'r buddsoddwraig Josephine Lee Price. Ym 1877 symudodd ei theulu i Manhattan a mynychodd Emily ysgol breifat. Daeth y teulu yn rhan o gylchoedd uchaf Dinas Efrog Newydd, ac ymddangosodd Emily fel débutante ym 1892. Priododd y dyn busnes Edwin M. Post a chafodd ddau fab, Edwin Jr. (ganwyd 1893) a Bruce Price (1895). Ceisiodd y cylchgrawn clecs Town Topics flacmelio Edwin am ei anffyddlondeb i'w wraig, ond gwrthododd dalu a thystiodd yn erbyn y cylchgrawn mewn achos enllib ym 1905. Danfonodd Emily ei feibion i ysgol breswyl cyn iddi ysgaru Edwin. Ni dderbyniodd Emily alimoni o'i gŵr gan iddo golli ei gyfoeth mewn buddsoddiadau aflwyddiannus, ac felly enillodd Emily arian trwy ysgrifennu. Cyhoeddwyd chwe nofel ganddi, straeon byrion, traethodau, a'r llyfr taith By Motor to the Golden Gate.

Ysgrifennodd Etiquette in Society, in Business, and at Home a gyhoeddwyd gan Funk & Wagnalls ym 1922. Ni ddisgwylwyd y llyfr i fod yn llwyddiant sylweddol, ac argraffodd y cyhoeddwr 5000 o gopïau'n unig. Ond arhosodd ar restrau'r gwerthwyr gorau am 18 mis a chafodd ei ailargraffu o leiaf wyth o weithiau yn ystod y cyfnod hwnnw. Esbonir llwyddiant aruthrol y llyfr gan y miliynau o Americanwyr oedd yn blant i fewnfudwyr ac yn dymuno cael crap ar foesau a defodau eu gwlad enedigol, ac Americanwyr eraill oedd am wella eu safle cymdeithasol. Ysgrifennodd golofn i'r cylchgrawn McCall's a gafodd ei chyhoeddi mewn mwy na 150 o bapurau newydd ar draws y wlad, a chyflwynodd raglen radio.

Sefydlodd The Emily Post Institute ym 1946, sy'n parhau i hyrwyddo safon ymddygiad yn yr Unol Daleithiau ac ailargraffu llyfrau Emily Post. Mae nifer o'i disgynyddion wedi dilyn camau Emily trwy ysgrifennu ar safon ymddygiad.

 Cyfeiriadau 

 Llyfryddiaeth 
 Claridge, Laura. Emily Post: Daughter of the Gilded Age, Mistress of American Manners (Random House, 2009).

 Dolenni allanol 
  The Emily Post Institute
  Testun Etiquette in Society, in Business, and at Home ar Gutenberg.org

Categori:Genedigaethau 1872
Categori:Marwolaethau 1960
Categori:Colofnwyr o'r Unol Daleithiau
Categori:Cyflwynwyr radio o'r Unol Daleithiau
Categori:Cymdeithaswyr o'r Unol Daleithiau
Categori:Llenorion straeon byrion yr 20fed ganrif o'r Unol Daleithiau
Categori:Llenorion straeon byrion Saesneg o'r Unol Daleithiau
Categori:Llenorion yn ymwneud â safon ymddygiad
Categori:Merched a aned yn y 1870au
Categori:Nofelwyr benywaidd yr 20fed ganrif o'r Unol Daleithiau
Categori:Nofelwyr Saesneg o'r Unol Daleithiau
Categori:Pobl a aned ym Maryland
Categori:Pobl o Baltimore, Maryland
Categori:Pobl o Manhattan
Categori:Pobl fu farw yn Ninas Efrog Newydd
Categori:Ysgrifwyr a thraethodwyr benywaidd yr 20fed ganrif o'r Unol Daleithiau
Categori:Ysgrifwyr a thraethodwyr Saesneg o'r Unol Daleithiau